钦定古今图书集成/理学汇编/文学典/第061卷 > 伍乔
## 钦定古今图书集成/理学汇编/文学典/第061卷 > 伍乔

按马令《南唐书》本传：“乔，庐江人也。性嗜学，以淮人无
出己右者，遂渡江入庐山国学，苦节自励。一夕，见人
掌自牖隙入，中有‘读易’二字，倏尔而却。乔默审其祥，
取《易》读之，探数精微。迨数年，山下有僧，夜梦人指大
星曰：‘此伍乔星也’。僧与乔初不相知，达旦入国学访
问，得乔，喜甚，勉之进取。乔以匮乏告，僧辄罄橐予之。”
乔出与郡计。明年春，试《画八卦赋》《霁后望锺山诗》。是
岁，同试数百人。初中有司之选者，必延之陞堂，而加
慰饮焉。先是，宋贞观登坐，张洎续至，主司览程文，遂
揖贞观南坐，而引洎西首。酒数行，乔始上卷，主司读
之惊叹，乃以贞观处席北，避洎居南，登乔为宾首。覆
考榜出，乔果第一，洎第二，贞观第三。时称“主司。”精于
《衡鉴》，元宗命勒乔程文于石，以为“永式。”署宣州幕府，
考满，迁考功郎，卒于官。